<classify> Na JONAS MUSHI -DAR ES SALAAM WAZIRI wa Nchi Ofisi ya Rais, Menejimenti ya Utumishi wa Umma na Utawala Bora, Angellah Kairuki, amesema Serikali kupitia Chuo Cha Utumishi wa Umma TPSC itaendelea kuwajengea uwezo watumishi wa umma ili waendane na kasi ya mabadiliko, changamoto na mahitaji ya sasa katika utumishi wa umma. Akiwasilisha taarifa ya chuo hicho kwa Kamati ya Kudumu ya Bunge, Utawala na Serikali za Mitaa Dar es Salaam jana, Waziri Kairuki alisema mafunzo hayo ni muhimu kwa watumishi. Aliongeza kuwa Serikali inakamilisha mchakato wa maandalizi ya mafunzo ya lazima kwa watumishi wa umma nchini. Katika kuongeza ufanisi na tija, chuo hicho kimejenga, kuhuisha na kusimika mifumo mbalimbali ya kusimamia utekelezaji wa majukumu. Baadhi ya mifumo hiyo ni mpango mkakati wa mwaka 2016-2021, utekelezaji kikamilifu wa mkataba wa huduma kwa mteja na kuanzishwa kwa dawati la malalamiko na kamati za uadilifu. Aidha Kairuki aliyataja majukumu mengine kuwa ni kuendelea kusimika mifumo ya tehama, miundombinu ya mtandao LASN, mtandao wa Serikali Govnet, mfumo wa simu za Serikali Voip na mfumo wa barua pepe za Serikali GSM. Waziri Kairuki aliiambia kamati hiyo kuwa katika kuendeleza weledi wa watumishi wa umma kwenye utunzaji wa kumbukumbu na uhazili, chuo kinatarajia kuanzisha shahada ya kwanza kwenye maeneo hayo mawili. Naye Mwenyekiti wa Kamati ya Kudumu ya Bunge, Utawala na Serikali za Mitaa, Jasson Rweikiza, alikipongeza chuo hicho kwa jitihada zake za kuwaendeleza watumishi wa umma na kutoa ushauri kwa Serikali ili ifungue tawi la chuo hicho jijini Mwanza kuwahudumia wakazi wa Kanda ya Ziwa.  <topic>: kitaifa 